정조 18년
甲寅十月初五日卯時上御誠正閣藥房入診大臣備局堂上引見入侍時藥房提調徐有防副提調趙尙鎭右副承旨洪大協記事官鄭文始假注書具得魯記注官金良倜記事官吳泰曾二直提學鄭大容左議政金履素右議政李秉模判敦寧府事金持默延豐君李𡊠戶曹判書沈頤之行副司直趙宗鉉禮曹判書閔鍾顯行副司直李敬懋工曹判書徐鼎修刑曹判書李在學行副司直金載瓚徐有大申大顯沈煥之刑曹參判趙鎭寬開城留守李冕膺禮曹參議尹行恁大司憲林蓍喆大司諫徐有成執義李秉喆司諫許晊掌令鄭景祚沈銖持平李允行獻納魚錫齡校理尹光普副修撰尹益烈醫官柳光翼金孝儉金光國周命新李周憲朴春源吳仁豐丁希泰以次進伏訖上曰大臣進前履素等進前曰日氣稍涼聖體若何上曰一樣矣履素等曰王大妃殿氣候何如上曰一樣矣履素等曰惠慶宮氣候何如上曰一樣矣有防曰醫官皆已待令診察何如上曰置之上曰次對爲之履素曰今年穡事雖有失稔之歎而昨年豐登實是挽近爲最若以昨年所餘之穀無所藏匿之弊則今此秋穫未畢之前米價不當若是踊貴而江上富民輩之貿置貪利者若値一暘一雨之或愆則渠敢深藏穀物不爲出賣故市直高下在渠手中都下民生實難支保者皆緣此輩之射利甚至豐凶虛聲必從此輩做出而人心亦未免騷動如此之類一任其所爲若不另加嚴懲則都民將無聊生之望臣意則分付京兆該部凡於江上富民之貿穀匿置者一一査出使不得操縱而如不悛舊習則付之法曹嚴加刑配以杜來頭之弊以懲牟利之屬似合緊務而亦必有自朝家別般申飭之擧然後始可以少戢此輩故敢此仰達矣上曰右相之意何如秉模曰左相所奏實爲目下緊務而第念近來奸竇日甚此等牟利之輩或聞飭令之由嚴則暗相通奇旣貿之穀反爲逗留於中路恐非所以廣私儲而責來效姑且行之有漸似宜矣上曰左右相之奏各有意見先以所奏出擧條毋敢一味藏穀無或回棹遠走市廛價直亦令時時察飭而此擧條啓下之後不識本意先自生怯米舶不至則反不若價雖刁騰穀則在於江以北此在有司之臣對揚闊狹之如何平市提擧旣承筵敎而判尹適未登筵俾令知悉可也出擧條上敎頤之曰卿旣兼提擧平市須與京兆尹相議善處勿使徒爲擾民而無其實效共體朝家弛張之政可也履素曰冬至正使洪良浩進賀副使鄭大容今已敍用依例還付何如上曰依爲之出擧條秉模曰近來戢盜之政非不嚴飭而營邑視以例飭一味因循雖以今春言之穀賤如土民不阻飢而穿窬之類姑舍無論甚至白晝作黨恐喝討索及昏夜明火肆行劫奪者比比入聞而營邑之臣諉以戢捕乃是兵營鎭營之政慢不動念任其滋長豈非溺職之甚乎營邑之責在於安民安民之要在於禁暴而今乃袖手傍觀曰兵營鎭營之責者安有是理邑而有校面里而有譏捕之任如欲責其實效則莫如守令今年考績必以戢盜勤慢參互論列事爲先關飭且念三代之政無出於死徙無出鄕雖曰古今異宜不可以一例責之若其各以其境之民各保其境之業元無古今之異而邑邑皆能如此則生面暴橫之流雖欲着跡於他境其可得乎今此所奏特其大略而不擾不弛生民安堵之道專在道臣悉心擧行竝以此意拔例另飭竊發有無例自兵營朔末報來而便成文具少無其效今年則令道臣條列當朔內强盜戢捕形止一一報來俾無從他現發營邑抵罪之弊何如上曰依爲之鎭營之專掌戢捕不過是百年前近規守令各掌渠邑之百務獨於竊發之習其敢曰非渠所掌而不禁乎目下緊務無出於一邊濟飢一邊戢盜卿之所奏甚好別關嚴飭俾有實效可也出擧條秉模曰向來摠管記過之敎未知聖意所在而驟見朝紙竊恐有欠於貽燕之謨矣諸宰如果可罪則罷拿投竄無所不可何必以衛職爲據而用記過之律乎事雖旣往深留聖念特命還收俾無至於載之記注區區之望也上曰卿之所奏言則是矣依爲之出擧條上曰今年秋事雖非大無之歲民情之遑急加於大無蓋夏旱以後猶有小豐之望忽於旬日之內判歉於一場風雨所以農民落莫反有甚焉以此夙宵一念耿耿憧憧不知何以爲計矣卿等體予若保如傷之意共有愛民若己之情則拯濟之方必紆良籌矣秉模曰聖上至誠憂民之德意溢於辭敎臣等固不足以對揚萬一矣至於禁釀一事亦可謂裕穀賤價之道而年前京兆之禁不無其效矣上曰酒之糜費穀物大矣禁之非不知爲良法美制而難行之令終不可强也年前因判尹之請禁亦任其所爲而已不欲自朝家禁飭者良有以也履素曰今不必一切永禁自朝家限以幾月出令禁斷則必有穀不騰之效而庶無令不行之患矣上曰挈甁戴器轉相買賣之類幾皆班戶而法吏莫敢誰何其所捉去者卽是蔀屋無告之民如許法禁此所以不如不禁之爲愈矣加髢之禁近復何如云耶履素曰加髢之禁寔出於我聖上節用禁奢之至意而近日首飭之華侈雖不襲前至於後髻漸尙高大殆不下於加髢之冗費若髻束有定數髮長有定尺而嚴立科條禁其踰制則似無侈大之弊矣上曰朝令貴於必行至若閨中婦女之後髻大小長短何由使之知而禁之乎秉模曰婦女所說後髻之弊皆欲其加髢之復出也設令冗費之過大豈有若前日或踰五百金者乎大抵高髻之弊則誠如左相所奏矣上曰不必續續申禁今此登筵諸臣各於其家能齊勅之不違定制則轉相慕傚士庶亦復然矣履素曰頃因前典籍玄在默上疏迎日邑治移建舊基便否令道臣論理報來後稟處之意行會矣卽見慶尙監司趙鎭宅所報則以爲本縣基址挾川濱海地勢卑下每當潦水不免墊溺之患公廨修葺之役無歲無之民不堪嘗皆願移邑而本道穡事告歉該邑最甚此時移建決難輕議姑待年豐經紀實合便宜爲辭矣邑治移設固不可輕易議到而第其邑弊民情果如所報則移邑一款姑待年豐更爲狀聞後擧行之意分付何如上曰依爲之出擧條頤之曰頃因宗廟令柳謐所懷祭器所覆莞席換以木布袱事臣於冬享時奉審稟處之意曾有仰達矣大享隔日臣方進去奉審而享事所管禮意深遠雖微少之物改易事甚未安臣意則柳謐所懷莞席事置之似合宜故敢此仰達矣上曰依爲之出擧條頤之曰向來臣以輦輿毛帳修補價都下事有所陳達而此與太僕相議爲之者故至今未及究竟矣輦輿駕轎與玉轎所御毛物不善藏護一經潦暑輒皆毛落以致修改無歲無之經費所入亦隨而夥多此蓋由於修改在於本寺物力出自戶曹官員不欲檢飭下屬惟意抛置而然事體所在萬萬未安自臣曹取考各年馬裝價上下之例就其中加數都下於本寺自本寺隨卽修改而奉藏看護之節提調句管仍又嚴飭入直官員及下屬俾不敢如前放忽則似有實效都下之數當爲酌定而今番幸行時有座子椅子踏掌一竝勿設之敎云從此所入毛物比前已多減數且御乘馬裝都下之數每年多有剩餘云然則不必優數輸送馬裝價上下時以二百兩年年添付以送則自本寺隨毁隨改實爲彼此兩便之道而該寺提調今適入侍故敢此仰達矣有防曰日前戶判以此有所往復而御乘馬裝修補價雖有每年之若干餘剩若値毛帳之多數有頉則恐不可專靠於此而戶判所奏旣出於惜經費之意且今數爻亦或爲一分添補之端勢不得不就其中取用而第毛物之有頉無頉專係於藏護之善否若不嚴立科條俾有實效則畢竟抛置修改之弊反與度支擧行之時無異臣意則輦輿所關事體至重提調必於春秋躬自奉審後草記而此是隨頉隨補元無一新全備之例雖不可定其年限春秋奉審時若有執頉修改之擧則數三張內外該內乘雖不論罪若過十張則依外而守令內而有錢穀衙門官員例解由則拘礙陞品則勿擬下屬從重論勘事定式施行其在重事體責實效之道兩得其宜至於修補本錢之用留在堂郞非不別樣照管而典守之方內寺與外寺有異年久之後安知無疎虞之慮乎仍令戶曹儲留隨用取來恐爲穩當此則更爲爛商從後稟處好矣上曰依爲之所重豈下於樂器與宮墻則樂院提擧與三司堂郞奉審巡察者司僕雖曰大臣豈可不爲乎每年春秋孟朔一二提擧進詣本寺巡審後以其有無頉具別單啓目如宮墻看審之例內乘則定其張數亦好當年內修改者雖一張執頉則依張多例解由拘礙仍以此意枚擧知委該曹無敢檢擬若此則久任然後可以責成一番看審無頉則仍其職用陞敍履歷參下則出六後用陞敍履歷可合訓副訓正者雖有移除草記仍任馬鞍亦用此例以此定式揭板可也出擧條冕膺曰向者宣傳官李顯道之奉命過本府也以微事棍治下吏宣傳官之非軍器摘奸則無敢用棍年前飭敎截嚴載之於備局謄錄而臣朦不覺察未卽登聞近始考見於備局謄錄中不可以時日之稍久置而勿論故敢此仰達矣上曰焉敢違禁令該府拿問嚴處可也出擧條上曰三司進前蓍喆等曰鄭致達妻事上曰不允出擧條蓍喆等曰德相事上曰不允出擧條蓍喆等曰尙喆事上曰不允出擧條蓍喆等曰兩啓捧置之命還收事上曰不允出擧條蓍喆等曰啓能等事上曰不允出擧條蓍喆等曰夏賊子女等事上曰不允出擧條蓍喆等曰國榮事上曰不允出擧條蓍喆等曰明謙等事上曰不允出擧條蓍喆等曰柳星漢事上曰不允出擧條蓍喆等曰九宗事上曰不允出擧條蓍喆等曰柳師文事上曰不允出擧條有成等曰克觀等事上曰不允出擧條有成等曰尙魯事上曰不允出擧條有成等曰柳師文事上曰不允出擧條上命大協讀同義禁金履成上疏訖上曰疏辭甚猥雜矣至於餉穀災年邑民之牛輸馬載必多貽弊旣定節目之後道臣邑宰則雖不敢仰請今年穡事此時民情當用闊狹之政大臣武臣各陳所見也履素秉模曰餉穀所重自別則雖値災歲新定之初似難變通矣敬懋有大曰今若仍前捧留邑倉則摠廳難支之弊實無可蘇之日矣大顯曰不無銷刻之嫌依定式擧行似好矣上曰有民然後有穀有穀然後有兵餉穀非不重也其在目下時措之宜豈無緩急弛張之道乎戶判錄其捧還邑名待道伯入來相議更稟可也上曰同副承旨入侍出榻敎良倜承命出傳與李儒慶偕入進伏命書公事判付訖命退諸臣以次退出